SIAM แย้มข่าวดี “โซลาร์ฟาร์มญี่ปุ่น” 18 MW พร้อมเดินเครื่อง COD 1 พ.ย.นี้!
SIAM แย้มข่าวดี “โซลาร์ฟาร์มญี่ปุ่น” 18 MW พร้อมเดินเครื่อง COD 1 พ.ย.นี้! ลุยขายไฟบริษัท Tohoku Electric Power ระยะสัญญา 20 ปี
10 ต.ค. 2561

นายสุรพล คุณานันทกุล ผู้อำนวยการ บริษัท สยามสตีลอินเตอร์เนชั่นแนล จำกัด (มหาชน) หรือ SIAM เปิดเผยว่า ขณะนี้โครงการโรงไฟฟ้าพลังงานแสงอาทิตย์ Miyagi Solar Project เมืองมิยากิ ประเทศญี่ปุ่น ซึ่งมีกำลังการผลิตติดตั้งอยู่ที่ 18 เมกะวัตต์ ได้ดำเนินการการก่อสร้างเสร็จเรียบร้อยแล้ว ซึ่งจะสามารถจ่ายไฟฟ้าเข้าสู่ระบบเชิงพาณิชย์ (COD) ได้ตั้งแต่วันที่ 1 พ.ย.61
สำหรับโครงการดังกล่าวได้ทำสัญญาซื้อขายไฟฟ้ากับ บริษัท Tohoku Electric Power ระยะเวลา 20 ปี นับจากวันที่เริ่มจ่ายไฟฟ้าเชิงพาณิชย์ ในอัตรารับซื้อไฟฟ้าแบบ Feed-in-Tariff (Fit) 36 เยนต่อหน่วย ส่วนแหล่งเงินทุนที่ใช้สำหรับการพัฒนานั้น บริษัทได้ทำสัญญาเงินกู้จากสถาบันการเงินที่ญี่ปุ่น ราว 85% ของมูลค่าโครงการ ร่วมกับเงินทุนหมุนเวียนของบริษัทอีกประมาณ 15%
ขณะที่การขยายการลงทุนโรงไฟฟ้าในประเทศญี่ปุ่นของ SIAM ในครั้งนี้ จะช่วยเพิ่มแหล่งที่มาของรายได้ประจำ (Recurring Income) และกระจายความเสี่ยงการดำเนินธุรกิจ และบริษัทยังคงมองหาช่องทางการลงทุนใหม่ๆ เพื่อต่อยอดธุรกิจ และสร้างการเติบโตที่แข็งแกร่งอย่างยั่งยืนให้กับบริษัทฯ รวมถึงสร้างผลตอบแทนที่ดีให้กับผู้ถือหุ้น
อย่างไรก็ตาม มั่นใจว่าโรงไฟฟ้าโซลาร์ฟาร์มดังกล่าวจะช่วยผลักดันผลการดำเนินงานของบริษัทในปี 62 เติบโตอย่างก้าวกระโดด เนื่องจากมีการรับรู้กำไรจากการลงทุนโรงไฟฟ้าได้เต็มปี